Nogironligi boʻlgan bolalarga ijtimoiy xizmat va yordam koʻrsatish tizimini yanada takomillashtirish boʻyicha qoʻshimcha chora-tadbirlar toʻgʻrisida
(resolution, 2025-12-27)

“Kambagʻallikdan farovonlik sari” dasturi ijrosini taʼminlash, ijtimoiy xizmat va yordam koʻrsatish koʻlamini kengaytirish orqali oilalarning mehnat qilish imkoniyatini cheklovchi sabablarni bartaraf etish va oila aʼzolariga mehnat qilishiga sharoit yaratish, shuningdek, nogironligi boʻlgan bolalarning oila qaramogʻida qolishini taʼminlash va ijtimoiy yetimlikning oldini olish maqsadida: 1. Shunday tartib oʻrnatilsinki, unga koʻra 2025-yil 1-martdan boshlab tajriba-sinov tariqasida bosqichma-bosqich Qoraqalpogʻiston Respublikasi, Andijon, Qashqadaryo, Samarqand, Surxondaryo va Toshkent viloyatlari hamda Toshkent shahrida, 2025-yil 1-oktabrga qadar respublikaning qolgan hududlarida 3 yoshdan 18 yoshgacha nogironligi boʻlgan bolalar uchun davlat-xususiy sheriklik asosida kunduzgi parvarish xizmati (keyingi oʻrinlarda — kunduzgi parvarish xizmati) yoʻlga qoʻyiladi. Bunda nogironligi boʻlgan bolalar kunduzgi parvarish xizmatiga ularning ota-onalari (ularning oʻrnini bosuvchi shaxslar) bilan “Inson” ijtimoiy xizmatlar markazlari oʻrtasida tuzilgan ijtimoiy shartnoma asosida hamda Psixologik-tibbiy-pedagogik komissiya tomonidan belgilangan tartibda berilgan xulosaga muvofiq qabul qilinadi. 2. 2025-yil 1-martdan boshlab kunduzgi parvarish xizmatiga oid faoliyatni amalga oshiruvchi tadbirkorlik subyektlarini qoʻllab-quvvatlashning quyidagi tartibi joriy etilsin: a) Ijtimoiy himoya davlat jamgʻarmasi mablagʻlari hisobidan: kunduzgi parvarish xizmatidan foydalanilgan bir kun uchun 3 yoshdan 7 yoshgacha boʻlgan har bir bolaga bazaviy hisoblash miqdorining 25 foizi miqdorida va 7 yoshdan 18 yoshgacha boʻlgan har bir bolaga — 27 foizi miqdorida subsidiya ajratiladi. Bunda viloyatlar markazlari, Toshkent va Nukus shaharlari uchun subsidiya miqdori 1,1 koʻpaytiruvchi koeffitsiyentni qoʻllash orqali aniqlanadi; Ijtimoiy reyestrga kiritilgan oilalarning nogironligi boʻlgan har bir bolasi uchun mazkur kichik bandning ikkinchi xatboshisida belgilangan subsidiya umumiy miqdorining 30 foizi miqdorida qoʻshimcha mablagʻ toʻlab beriladi; kunduzgi parvarish xizmati tashkil etilgan joydan 3 kilometr radiusdan ortiq masofada yashaydigan bolalarning kelib-ketishlari uchun xususiy sherik tomonidan transport xizmati yoʻlga qoʻyilganda, unga tarbiyalanuvchining haqiqatda qatnagan kunlari sonidan kelib chiqqan holda bir oy uchun bazaviy hisoblash miqdorining 75 foizigacha miqdorda kompensatsiya toʻlanadi; b) 2027-yil 1-iyulga qadar kunduzgi parvarish xizmatini yoʻlga qoʻygan tadbirkorlik subyektlariga davlat-xususiy sheriklik loyihasini tashkil qilish uchun oilaviy tadbirkorlikni rivojlantirish dasturlari doirasida mebel va jihozlar xarid qilish maqsadida imtiyozli kredit ajratiladi. 3. Belgilab qoʻyilsinki, ijtimoiy xizmat va yordam koʻrsatishni tashkil etish jarayonlarini raqamlashtirish maqsadida: a) 2025-yil 1-martga qadar “Yagona milliy ijtimoiy himoya” axborot tizimida, jumladan, quyidagi imkoniyatlarga ega “Kunduzgi parvarish xizmatini boshqarish” axborot moduli hamda uning mobil ilovasi yaratiladi: mobil ilova yordamida tarbiyalanuvchilarning davomatini shaxsni biometrik identifikatsiya qilish texnologiyasi orqali yuritish; Ijtimoiy himoya davlat jamgʻarmasi mablagʻlari hisobidan ajratiladigan subsidiyalar miqdorini tarbiyalanuvchilarning davomati asosida avtomatik ravishda hisoblab chiqish; b) 2025-yil 1-sentabrga qadar bolalarning rivojlanishida kuzatiladigan nuqsonlarni erta aniqlash va oʻz vaqtida kompleks ijtimoiy-tibbiy yordam bilan qamrab olish, ularda nogironlikning oldini olish hamda nogironligi boʻlgan bolalarda muvaffaqiyatli ijtimoiylashuvni taʼminlashga koʻmaklashuvchi, jumladan, quyidagi imkoniyatlarga ega “Bolalar salomatligi” axborot tizimi joriy etiladi: kompleks ijtimoiy-tibbiy yordam bilan qamrab olish uchun har bir bola kesimida qoʻyilgan tashxislarni tahlil qilish; roʻyxatga olingan bolalar uchun tibbiy, reabilitatsiya, taʼlim, ijtimoiy xizmatlar va toʻlovlarni oʻz ichiga olgan yaxlit maʼlumotlar asosida keng qamrovli xizmatlarni tashkil etish; v) mazkur bandda nazarda tutilgan axborot tizimlarini ishga tushirish va ularni keyinchalik saqlab turish xarajatlari Ijtimoiy himoya davlat jamgʻarmasi mablagʻlari hisobidan moliyalashtiriladi. 4. Ijtimoiy himoya milliy agentligi Sogʻliqni saqlash vazirligi va Raqamli texnologiyalar vazirligi bilan birgalikda mazkur qarorning 3-bandida nazarda tutilgan axborot tizimlarining oʻz vaqtida ishga tushirilishini hamda ishga tushgandan soʻng bir oy muddatda ularning “Tibbiy-ijtimoiy ekspertiza” va “Yagona milliy ijtimoiy himoya” axborot tizimlari bilan integratsiya qilinishini taʼminlasin. 5. Ijtimoiy himoya milliy agentligi: a) uch oy muddatda manfaatdor vazirlik va idoralar bilan birgalikda Soliq kodeksiga quyidagilarni nazarda tutuvchi oʻzgartirish va qoʻshimchalar kiritish toʻgʻrisidagi takliflarni Vazirlar Mahkamasiga kiritsin: davlat-xususiy sheriklik asosida kunduzgi parvarish xizmatini koʻrsatuvchi tadbirkorlik subyektlarini 2030-yil 1-yanvarga qadar barcha turdagi soliqlarni (bundan ijtimoiy soliq mustasno) toʻlashdan ozod qilish; ota-ona (ularning oʻrnini bosuvchi shaxslar)ning kunduzgi parvarish xizmatlaridan foydalangani uchun oyiga 3 million soʻmgacha boʻlgan toʻlovlarini soliq solinmaydigan daromadlar toifasiga kiritish; b) 2025-yil 1-oktabrga qadar Iqtisodiyot va moliya vazirligi hamda Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda hududlarda nogironligi boʻlgan bolalarga ijtimoiy xizmatlar qamrovini kengaytirish boʻyicha takliflarni kiritsin. 6. Mazkur qarorning ijrosini samarali tashkil qilishga masʼul va shaxsiy javobgar etib Bosh vazirning oʻrinbosari J.A. Qoʻchqorov hamda Oʻzbekiston Respublikasi Prezidentining maslahatchisi — Ijtimoiy himoya milliy agentligi direktori M.P. Olloyorov belgilansin. Qaror ijrosini nazorat qilish va ijro uchun masʼul tashkilotlar faoliyatini muvofiqlashtirish Oʻzbekiston Respublikasi Bosh vaziri A.N. Aripov zimmasiga yuklansin.